## Odluka o sufinanciranju međumjesnog javnog prijevoza za redovite učenike srednjih škola u razdoblju siječanj - lipanj 2014. godine

### NN 156/2013 (23.12.2013.), Odluka o sufinanciranju međumjesnog javnog prijevoza za redovite učenike srednjih škola u razdoblju siječanj - lipanj 2014. godine

VLADA REPUBLIKE HRVATSKE

3276

Na temelju članka 143. stavaka 2. i 3. Zakona o odgoju i obrazovanju u osnovnoj i srednjoj školi (»Narodne novine«, br. 87/2008, 86/2009, 92/2010, 105/2010, 90/2011, 16/2012, 86/2012 i 94/2013), Vlada Republike Hrvatske je na sjednici održanoj 18. prosinca 2013. godine donijela

ODLUKU

O SUFINANCIRANJU MEĐUMJESNOG JAVNOG PRIJEVOZA ZA REDOVITE UČENIKE SREDNJIH ŠKOLA U RAZDOBLJU SIJEČANJ – LIPANJ 2014. GODINE

I.

Ovom Odlukom utvrđuju se kriteriji i način sufinanciranja troškova međumjesnog javnog prijevoza redovitih učenika srednjih škola u razdoblju siječanj – lipanj 2014. godine.

Pod javnim prijevozom učenika iz stavka 1. ove točke podrazumijeva se javni linijski prijevoz u cestovnom prometu (autobus) i javni prijevoz u željezničkom prometu (vlak).

Pod međumjesnim javnim prijevozom iz stavka 1. ove točke podrazumijeva se prijevoz između dvaju različitih mjesta – mjesta prebivališta, odnosno boravišta i mjesta škole, neovisno o tome ulaze li ta dva mjesta u sastav iste ili druge jedinice lokalne samouprave (općine ili grada).

Mjestom iz stavka 3. ove točke smatra se naselje sukladno Zakonu o područjima županija, gradova i općina u Republici Hrvatskoj (»Narodne novine«, br. 86/2006, 125/2006, 16/2007, 95/2008, 46/2010, 145/2010, 37/2013, 44/2013 i 45/2013).

Ukoliko učenik ima mogućnost korištenja prijevoza vlakom i autobusom, Ministarstvo znanosti, obrazovanja i sporta podmirivat će trošak prijevoza vlakom ako je:

– adresa u mjestu prebivališta, odnosno boravišta učenika udaljeno do 2 km od željezničke postaje,

– vozni red prilagođen održavanju nastave.

II.

Iznimno od točke I. stavka 2. ove Odluke, osnivači srednjih škola mogu organizirati posebni linijski prijevoz ukoliko zahtjev za sufinanciranje na mjesečnoj razini ne prelazi iznos zahtjeva za sufinanciranje troškova prijevoza za rujan 2013. godine.

III.

Kriteriji za ostvarivanje prava sufinanciranja troškova javnog prijevoza su:

– da je učenik u školskoj godini 2013./2014. upisao i redovito pohađa srednju školu na području Republike Hrvatske,

– da učenik kupuje mjesečnu kartu za korištenje sredstava redovitog putničkog javnog linijskog prijevoza (autobus i vlak),

– da udaljenost od adrese u mjestu prebivališta, odnosno boravišta učenika do adrese u mjestu škole iznosi više od 5 kilometara.

Pravo sufinanciranja troškova javnog prijevoza prema kriterijima iz stavka 1. ove točke ne ostvaruje učenik:

– koji je smješten u učeničkom domu koji se nalazi u istom mjestu njegova školovanja,

– kojemu se troškovi prijevoza u cijelosti financiraju iz drugih izvora (učenici koji imaju prebivalište na otocima, socijalni programi i sl.).

IV.

Jedinicama područne (regionalne) samouprave i Gradu Zagrebu mjesečno će se osigurati sredstva za troškove prijevoza učenika koji srednju školu pohađaju na njihovom području u iznosu od 75% cijene mjesečne učeničke karte za vlak i autobus.

U mjesecu kada se nastava održava dio mjeseca (sukladno Odluci o početku i završetku nastavne godine, broju radnih dana i trajanju odmora učenika osnovnih i srednjih škola za školsku godinu 2013./2014., koju je donio ministar znanosti, obrazovanja i sporta aktom, klase: 602-03/13-06/00048, urbroja: 533-21-13-0001, od 12. ožujka 2013. godine), sufinancirat će se mjesečna, odnosno pojedinačne karte za dane pohađanja nastave u mjesecu uzimajući u obzir najpovoljniji iznos.

Ukoliko je cijena mjesečne učeničke karte za autobus veća od:

– mjesečne radničke karte, sufinancira se 75% cijene mjesečne radničke karte,

– ukupnog iznosa pojedinačnih dnevnih karata za dane pohađanja nastave u mjesecu, sufinancira se 75% ukupnog iznosa pojedinačnih dnevnih karata za dane pohađanja nastave u mjesecu.

V.

Ukoliko je cijena karte za autobus iz točke IV. ove Odluke veća od:

– 450 kuna za relaciju do 10 km, sufinancira se 75% od 450 kuna,

– 650 kuna za relaciju jednaku ili veću od 10 km, a manju od 20 km, sufinancira se 75% od 650 kuna,

– 800 kuna za relaciju jednaku ili veću od 20 km, a manju od 30 km, sufinancira se 75% od 800 kuna,

– 950 kuna za relaciju jednaku ili veću od 30 km, a manju od 40 km, sufinancira se 75% od 950 kuna,

– 1.100 kuna za relaciju jednaku ili veću od 40 km, a manju od 50 km, sufinancira se 75% od 1.100 kuna,

– 1.300 kuna za relaciju jednaku ili veću od 50 km, sufinancira se 75% od 1.300 kuna.

VI.

Sredstva za izvršenje ove Odluke osigurana su u Državnom proračunu Republike Hrvatske za 2014. godinu, na poziciji Ministarstva znanosti, obrazovanja i sporta.

VII.

Ministarstvo znanosti, obrazovanja i sporta mjesečno osigurava sredstva za troškove prijevoza učenika na temelju zahtjeva jedinica područne (regionalne) samouprave i Grada Zagreba, odnosno osnivača srednjoškolskih ustanova, koji se podnose do 20-og u mjesecu.

Zahtjevi iz stavka 1. ove točke obvezno sadrže fakture prijevoznika s popisom učenika koji su iskoristili pravo na sufinanciranje.

Iznimno, radi osiguranja namjenskog korištenja sredstava ostvarenih za sufinanciranje troškova javnog prijevoza, Ministarstvo znanosti, obrazovanja i sporta može sredstva doznačiti izravno prijevoznicima.

VIII.

Za provedbu ove Odluke zadužuje se Ministarstvo znanosti, obrazovanja i sporta.

IX.

Ova Odluka stupa na snagu prvoga dana od dana objave u »Narodnim novinama«.

Klasa: 022-03/13-04/552

Urbroj: 50301-04/12-13-2

Zagreb, 18. prosinca 2013.

Predsjednik

Zoran Milanović, v. r.

Odluka, NN 156/2013-3276